Hallituspuolue kokoomus esittää kauppojen aukioloaikoja säätelevän lain kumoamista kokonaan.

- Paremmin toimivat markkinat ja vapaampi, reilu kilpailu pitävät hinnat kurissa. Kuluttajat kiittävät. Hyvänä konkreettisena avauksena hallitusohjelmassa on kaupan aukiolojen vapauttaminen. Kauppias eli viime kädessä itse asiassa asiakas on ainoa oikea taho päättämään, milloin pitää liikettä auki ja milloin kiinni. Esimerkiksi tiettyjä pyhäpäiviä koskevista poikkeuslupavaatimuksista luopuminen pitäisi toteuttaa heti, että kaupat saisivat olla vapaasti auki silloinkin, kun niihin olisi turisteja tulossa. Kaikkein selkeintä olisi kumota koko liikeaikalaki, sanoi kokoomuksen eduskuntaryhmän varapuheenjohtaja Outi Mäkelä tänään täysistunnossa.

Eduskunnassa käsitellään tänään normien purkamista. Pääministeri Juha Sipilä (kesk.) antoi aiheesta eduskunnalle ilmoituksen.

- Koko hallitus on määrätietoisesti sitoutunut turhan sääntelyn ja byrokratian purkamiseen sekä säädösten sujuvoittamiseen. Tämä on tärkeä osa hallitusohjelmaamme ja koskee kaikkia hallinnonaloja, pääministeri sanoi.